গোলাম জিলানী চৌধুরী

গোলাম জিলানী চৌধুরী (জন্ম: ১ মার্চ ১৯২২—৩ এপ্রিল ২০০৬) ছিলেন বাংলাদেশের একজন আইনজীবী, শিক্ষাবিদ ও রাজনিতিবিদ। তিনি তৎকালীন সিলেট-২ ও সুনামগঞ্জ-২ আসনের সংসদ সদস্য ছিলেন।

 প্রারম্ভিক জীবন 
গোলাম জিলানী চৌধুরী ১ মার্চ ১৯২২ সালে সিলেটের সুনামগঞ্জের দিরাইয়ের তাড়ল গ্রামে জন্মগ্রহণ করেন। তিনি ১৯৩৭ সালে বৃত্তি সহকারে দিরাই এম.ই স্কুল এবং পরবর্তীতে ১৯৪১ সালে বানিয়াচং হাইস্কুল হতে মেট্রিক পাস করেন। ১৯৪৫ সালে সিলেট এম.সি কলেজ হতে স্নাতক ডিগ্রী লাভ করেন। ১৯৫৫ সালে ঢাকা বিশ্ববিদ্যালয় হতে এলএলবি পাস করে সিলেট জেলা বারে আইন পেশা শুরু করেন। ১৯৫৯ সালে চেম্বারশীপ পরীক্ষায় পাস করে ঢাকা হইকোর্টের আইনজীবী হিসাবে যোগদান করেন।

 কর্মজীবন 
গোলাম জিলানী চৌধুরী সিলেট জেলা জেলা বারের সদস্য হিসাবে ৫০ বৎসর পূর্তিতে ২০০৫ সালে আইন পেশা হতে অবসরগ্রহণ করেন। 

তিনি সিলেট ব্লুবার্ড উচ্চ বিদ্যালয়, নাইট মহাবিদ্যালয় এবং সিলেট আইন মহাবিদ্যালয়ের অন্যতম প্রতিষ্ঠাতা ছিলেন।

তৎকালীন পূর্ব পাকিস্তান সাহিত্য মজলিশের সাধারণ সম্পাদক, সিলেট আইন মহাবিদ্যালয়ের অধ্যাপক হিসাবে দায়িত্ব পালন করেন।

তিনি সিলেট জেলা বারের নির্বাচিত সাধারণ সম্পাদক এবং সভাপতি হিসাবে দায়িত্ব পালন করেন।

 রাজনৈতিক জীবন 
গোলাম জিলানী চৌধুরী ১৯৪৬ সাল থেকে ছাত্র অবস্থায় রাজনীতিতে অংশগ্রহণ করেন এবং ১৯৪৭ সালে সিলেট গণভোটে পাকিস্তানের পক্ষে সক্রিয় ভূমিকা রাখেন।

১৯৫২ সালে ভাষা আন্দোলনে সক্রিয়ভাবে অংশগ্রহণ করেন।

১৯৫৪ সালে যুক্তফ্রন্টের সাথেরাজনৈতিকভাবে সক্রিয় থাকেন।

১৯৫৬ইং সালে শেরে বাংলা এ.কে ফজলুল হকের কৃষক শ্রমিক পার্টিতে সিলেট জেলা সাধারণ সম্পাদক নির্বাচিত হন।

পরবর্তীতে ১৯৬৮ সালে তিনি কে.এস.পি হতে পদত্যাগ করে  পি.ডি.পিতে যোগদানকরে দলের কেন্দ্রীয় কমিটির সদস্য এবং সিলেট জেলা কমিটির সাধারণ সম্পাদক নির্বাচিত হন।

১৯৬৪ সালে সিলেট বিশ্ববিদ্যালয় আন্দোলনে সক্রিয় অংশগ্রহণ এবং সিলেট বিশ্ববিদ্যালয় সংগ্রাম পরিষদের সাধারণ সম্পাদক হিসাবে দায়িত্ব পালন করেন।

১৯৭৮ সালে জাতীয় রাজনীতিতে নতুন প্রেক্ষাপটে বাংলাদেশ জাতীয়তাবাদী দলে যোগ দেন এবং সুনামগঞ্জ জেলার প্রতিষ্ঠাকালীন সাধারণ সম্পাদক নিযুক্ত হয়ে দলকে সংগঠিত করেন ।

১৯৭৯ সালের দ্বিতীয় জাতীয় সংসদ নির্বাচনে সংসদ নির্বাচনে তৎকালীন সিলেট-২ আসন থেকে প্রথমে পরাজিত হয়ে পরে ট্রাইব্যুনালের রায়ের মাধ্যমে সংসদ সদস্য নির্বাচিত হন এবং ১৯৮২ সাল পর্যন্ত জাতীয় সংসদ সদস্য হিসাবে দায়িত্ব পালন করেন।

১৯৮৪ সালে জাতীয় পার্টিতে যোগদান করেন এবং আহবায়ক নির্বাচিত হন। 

১৯৮৮ নির্বাচনে জাতীয় পার্টি হতে সুনামগঞ্জ-২ আসনে সংসদ সদস্য নির্বাচিত হন এবং পরবর্তীতে সুনামগঞ্জ জেলা পরিষদের চেয়ারম্যান হিসাবে দায়িত্ব পালন করেন।

বার্ধক্য জনিত কারণে ১৯৯১ সনে জাতীয় রাজনীতি হইতে অবসর গ্রহণ করেন।

 মৃত্যু 
গোলাম জিলানী চৌধুরী ৩ এপ্রিল ২০০৬ সালে বার্ধক্যজনিত রোগে আক্রান্ত হয়ে মৃত্যুবরণ করেন।

 তথ্যসূত্র 

বিষয়শ্রেণী:সুনামগঞ্জ জেলার রাজনীতিবিদ
বিষয়শ্রেণী:চতুর্থ জাতীয় সংসদ সদস্য
বিষয়শ্রেণী:১৯২২-এ জন্ম
বিষয়শ্রেণী:জাতীয় পার্টি (এরশাদ) এর রাজনীতিবিদ
বিষয়শ্রেণী:সুনামগঞ্জ জেলার আইনজীবী
বিষয়শ্রেণী:মুরারিচাঁদ কলেজের প্রাক্তন শিক্ষার্থী
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:বাংলাদেশী আইনজীবী
বিষয়শ্রেণী:২০০৬-এ মৃত্যু
বিষয়শ্রেণী:দ্বিতীয় জাতীয় সংসদ সদস্য